LAOAG CITY – Kontra dagiti naruay a Pinoy nga agnanaed iti agdama idiay Scotland iti panagbalin nga independent ti nadakamat a pagilyan manipud idiay United Kingdom.
Segun ken ni Betsy Mata Schofield, taga iti syudad ti Laoag a naka-asawa ti maysa a Briton ken agnanaed iti agdama idiay London, sigurado a maapektaran ti biag dagiti naruay a Pinoy iti kanito a makisinan ti Scotland iti UK.
Maisayangkat ita nga aldaw ti referendum mainaig iti kalikagum ti gobyerno ti Scotland nga agbalin nga agwaywayas a pagilyan.
Iti kanito a mangabak iti Yes vote, dakkel ti agbalin nga epekto na kadagiti Scottish citizens pakairamanan dagiti Pinoy a nagbalin metten nga Scottish citizens.
Imbatad na nga inpangta ti UK nga iti kanito a mangabak ti Yes vote ket ikkaten dan dagiti banko, kompanya ken negosyo da idiay Scotland ken sigurado a dakkel ti agbalin nga epekto na iti ekonomiya ti nadakamat a pagilyan.
Naammoan a naruay a Pinoy ti nakaasawa iti Scottish citizens ken naruay dagiti agtrabtrabaho kadagiti hospital ken dadduma pay a kompanya ken negosyo idiay Scotland.
ilo_Latn ilo_Latn ilo_Latn ilo_Latn ilo_Latn ilo_Latn